Man vas oor BMW vol daggaFoto: SAPD Hoofsupt. Wayne Minnaar, woordvoerder van die metropolisie, het gesê hulle het inligting ontvang dat ŉ goue BMW dagga van Lesotho af vervoer en Saterdag op pad was Pretoria toe. “Lede van die misdaadvoorkomingseenheid het gister omstreeks 16:00 op die N1-noord gewag en die BMW naby die Allendale-afrit gewaar.” Volgens Minnaar is die motor van die pad afgetrek en deursoek. Die beamptes het op ’n versteekte kompartement wat van staal gemaak is en met spons bedek is afgekom in die agterste sitplek. “In die versteekte kompartement is 50 groen baksteenvormige plastieksakkies met dagga in gevind.” Minnaar het gesê die bestuurder is in hegtenis geneem en is in aanhouding by die Midrand-polisiestasie.